**НЧ „Съединение–1905“**

с. Кочово, община Велики Преслав

**Отчет за дейността на НЧ „Съединение–1905“**

**с. Кочово през 2021 г.**

На 15октомври 2020 г. на извънредно заседание на настоятелството на НЧ „Съединение–1905“ се прие годишната програма за дейността на читалището за 2021 г. Заплануваните мероприятия са обичайните традиционни обичаи и празници, така и мероприятия, с които от няколко години се стремим да правим и различни, интересни и запомнящи се събития. За съжаление и изминалата 2021 година беше силно повлияна от ограниченията заради Коронавируса. Ето какво успяхме да свършим в тези условия.

Успяхме с групата за обичаи към читалището да пресъздадем празниците „Бабинден“ и „Заговезни“. По традиция имаше програма, танци и веселба. Направихме и снимки.

Празника Трифон Зарезан през 2021 г. отбелязахме в читалището с конкурс и дегустация на кочовски вина. Имаше и изненади от ценители на виното, които се проявиха и като влюбени кавалери.

Възобновихме и разнообразихме традицията на празника „Ден на пчеларя“. На 10 февруари на площада пред читалището изградихме пчеларска изложба с кошери, мастор на пчелни рамки, мед, пчеларски инвентар и облекло и разбира се питка с мед, греяна ракия - и тя с мед.

За 148 години от обесването на Левски аранжирахме витрина в читалището, а пред паметника в селото и пред портрета на Дякона имаше кратко слово и поднесохме цветя.

За 1 март жените и децата от певческата група изработиха мартеници за мартенското дръвче пред читалището, което украсяваме всяка година. Баба Марта посети децата в детската градина и върза мартеничка на всяко дете за здраве и късмет. В този ден поздравихме и всички самодейци от читалището с техния празник.

По повод 3 март и 140 г. от рождението на Стилиян Чилингиров участвахме онлайн в националният конкурс за изпълнение на българска литература. Записахме 5 изпълненията на нашите участници /деца и възрастни/. За всички участници имаме грамоти и абонамент за библиотеката в Шумен. Горди сме, че спечелихме първа награда за възрастни непрофесионалисти.

За 3 март озвучихме площада с патриотични песни, беше изнесен рецитал и поднесохме цветя на паметника.

За 8 март за дамите от читалището, поради ограниченията, имаше само поздрав от настоятелството.

Във фоайето на читалището през цялата година организирахме витрини и изложби за различни празници и годишнини на наши писатели и общественици – Райна Княгиня, Петър Берон, Г. С. Раковски, Пенчо Славейков, Панайот Волов, Ран Босилек, Стилиян Чилингиров и др. Направихме и изложби по случаи празника на хумора и шегата, за Великден, с рисунки на децата за 24 май и др.

През 2021 година пресъздадохме празника Лазаруване и Кумичкане с децата от читалището и селото. За Великден направихме изложба-украса с цветя, боядисани яйца и козунаци пред читалището.

За 24 май подготвихме конкурс за най-добра детска рисунка, посветена на Кирил и Методий и на нашата азбука. Подготвихме празнична украса и озвучаване на площада.

На 1 юни имаше поздрави и подаръци за децата. Съобразявайки се с ограниченията, работата с децата продължи през цялото лято на открито пред читалището с групата за народни и модерни танци.

Отпразнувахме традиционно и празника на билките – Еньовден. Сутринта рано отидохме за билки, правихме венец и играхме боси хоро в росата. За втора година поставихме еньовския венец пред читалището и много хора от селото минаха под него за здраве.

През лятото детския танцов състав за модерни танци участва в празници на селата Буховци, Кирково, Дибич и в третия национален събор на клубовете „Традиция” в гр. Велики Преслав. Децата участваха с много голям успех и във фестивала „Разпилени бисери” в Слънчев бряг. Донесоха много грамоти, награди и медали за читалището.

През 2021 година „Илинденската седянка“ не се състоя.

През 2021 г. трябваше да празнуваме 116 години от създаването на нашето читалище. За 6 септември бяхме готови с подготовката на празника, който за съжаление беше отменен на 3 септември. Същото се случи и с празника на тиквата. Организацията, идеите и участниците обаче са готови за празниците през 2022 г. Дано.

Деня на будителите отбелязахме с витрина във фоайето на читалището.

И в условията на ограниченията продължихме традицията да честваме деня на християнското семейство, като подарихме църковни календарчета на всички християнски семейства и членове на читалището.

В навечерието на новата година украсихме читалището и елхата с празнични новогодишни светлини и подаръци. Дядо Коледа раздаде подаръците на открито пред читалището.

В нощта на Бъдни вечер нямаше коледарска група.

И 2021 година продължихме традицията да се правят снимки за архив на читалището и снимките се качват във Фейсбук – НЧ „Съединение-1905” с. Кочово. Наши съселяни, децата на Кочово и приятели от цяла България и по света с интерес следят дейността на читалището в интернет.

Едновременно с културната дейност продължават оборудването и ремонтните работи в читалището. Успяхме да ремонтираме предната част на покрива, но има още много работа.

Благодарим на всички - на нашите читалищни дейци, на децата и техните родители, на всички които ни помагат в това трудно време за да е живо читалището и селото.

Изготвил:

И. Бойчева …………… Председател: ………….

 М. Вичев